### Jafnréttisstefna Vopnafjarðarskóla

Vopnafjarðarskóli leggur áherslu á jafnrétti kynjanna í hvívetna, bæði meðal starfsfólks og nemenda.

**Starfsfólk**

Gæta skal þess að starfsmenn hafi jafnan rétt til launaðra starfa í Vopnafjarðarskóla, óháð kyni.

Í Vopnafjarðarskóla er leitast við að starfsmenn eigi kost á sveigjanlegum vinnutíma, hlutastörfum eða annarri hagræðingu varðandi vinnutíma.

Starfsmönnum er gert kleift að minnka við sig vinnu tímabundið til að sinna fjölskyldu, svo sem umönnun barna og sjúkra fjölskyldumeðlima. Með þessu móti er starfsmönnum auðvelduð samræming á fjölskylduábyrgð og starfsskyldum.

Í auglýsingum er þess gætt að hafa bæði kynin í huga. Jafnréttissjónarmið verði metin til jafns við önnur mikilvæg sjónarmið sem ráða við stöðuveitingar.

Allir starfsmenn eiga rétt á því að komið sé fram við þá af virðingu og skulu jafnframt koma fram af virðingu við aðra. Áreitni er ekki liðin.

**Nemendur**

Gæta skal þess að allir nemendur hafi jafna möguleika til náms og þroska.. Gildir það jafnt um bóklegar sem verklegar greinar, auk félagslífs nemenda, svo sem árshátíðir, keppnisferðir og skólaferðalög.

Mikilvægt er að námsefni standist jafnréttissjónarmið. Hafa þarf vinnu með námsefni og kennslugögn sem byggja á jafnréttishugmyndum að leiðarljósi.

Nauðsynlegt er að vinna markvisst með jafnrétti í lífsleiknitímum og í skólastarfinu öllu. Gæta verður þess að allir nemendur hafi jöfn tækifæri til framboðs í nemendafélag. Þá er vert að vekja athygli nemenda á mikilvægi þess að kjósa fólk af báðum kynjum í nemendaráð.

Gæta þarf að þess að leggja jafna áhersla á þátttöku drengja og stúlkna í íþróttamótum og keppni á vegum skólans.

Allir nemendur eiga rétt á því að komið sé fram við þá af virðingu og skulu jafnframt koma fram af virðingu við aðra. Áreitni er ekki liðin.